Otvoreno pismo HKV-a Ministarstvu znanosti, obrazovanja i športa u svezi sa slučajem otpuštenoga ravnatelja škole Petar Zrinski u Zagrebu
Otvoreno pismo Ministarstvu znanosti, obrazovanja i športa u svezi sa slučajem otpuštenoga ravnatelja škole Petar Zrinski u Zagrebu

Ravnatelj zagrebačke škole "Petar Zrinski", prof. Krešimir Mihajlović, dobio je svojedobno otkaz zbog isticanja likova heroja Domovinskoga rata, generala Gotovine i Markača. Profesor Mihajlović bačen je na ulicu a njegova mnogočlana obitelj našla se u izvanredno teškoj materijalnoj situaciji. Moralnom potporom bile su mu samo domoljubne udruge i predstavnici Crkve u Hrvata, a potpuno je izostala podrška udruga koje se navodno bore za ljudska prava, kao i potpora struke poradi straha Mihajlovićevih kolega i kolegica za vlastitu egzistenciju.

Taj je slučaj paradigmatičan jer svjedoči kako o karakteru sadašnje vlasti tako posebno i o stanju svijesti u Ministarstvu znanosti, obrazovanja i športa koje se našlo u sukobu s nastavnicima koji djeci govore istinu o Domovinskom ratu i o vrijednostima koje su imanentne hrvatskom narodu, u sukobu s roditeljima, učenicima i cijelom hrvatskom javnosti.

Hrvatsko kulturno vijeće traži da se prof. Krešimir Mihajlović vrati na mjesto ravnatelja škole "Petar Zrinski", da mu se ispriča predsjednik Vlade, a ministar znanosti, obrazovanja i športa podnese ostavku.Tražimo isto tako da budu smijenjeni svi sudionici hajke na prof. Mihajlovića, a od Društva novinara zahtijevamo da se javno ogradi od autora koji su u medijima provodili ždanovsku kampanju protiv bivšega (i budućeg) ravnatelja škole.

Za Hrvatsko kulturno vijeće
predsjednik
Hrvoje Hitrec

Izvor 
HKV 19. studenoga 2012.

Hrvatsko 21. stoljeće
Povijest